b'\n_START_ARTICLE_\nPedagogisk verdi\n_START_PARAGRAPH_\nPedagogisk verdi er et objekts evne til \xc3\xa5 forklare noe. Dette er en verdi som ikke fungerer isolert, men forutsetter at objektet ogs\xc3\xa5 representerer andre prim\xc3\xa6re verneverdier.\n_START_SECTION_\nOpplevelsesverdi\n_START_PARAGRAPH_\nPedagogisk verdi kan knyttes til kulturminners opplevelsesverdi. Kulturminner kan ha en umiddelbar opplevelsesverdi gjennom sine estetiske kvaliteter og som konkrete spor etter tidligere menneskers liv og virke. Opplevelsesverdien knyttes dermed til den historiske konteksten \xe2\x80\x93 om hva som har foreg\xc3\xa5tt, hvordan de ulike bygg og anlegg har fungert, om driftsformer og dagligliv. Kulturminner kan ogs\xc3\xa5 fremst\xc3\xa5 som noe fremmed og dermed en kilde til nye opplevelser og ny erkjennelse.\n_START_SECTION_\nNarrativt vern\n_START_PARAGRAPH_\nPedagogisk verdi kan ogs\xc3\xa5 knyttes til s\xc3\xa5kalt narrativt vern, som framhever det konkrete, taktilt historiefortellende i en by, og hvor bevaringsarbeidet ikke rettes mot helheten, men mer mot det ufullstendige og fragmenterte. En slik vernestrategi har ogs\xc3\xa5 blitt kalt \xe2\x80\x9danekdotisk vern\xe2\x80\x9d, fordi man framstiller byens historie som et sett av genuint autentiske og utvalgte anekdoter.'